แก้ไขปัญหาการจราจร เปิดช่องทางพิเศษบนทางด่วน ระยะทาง 5.7 กิโลเมตร ช่วงลาดพร้าวถึงพัฒนาการ เพื่อระบายรถในชั่วโมงเร่งด่วนช่วงเช้า
ตำรวจร่วมกับการทางพิเศษแห่งประเทศไทย เตรียมเปิดช่องทางพิเศษบนทางด่วน ระยะทาง 5.7 กิโลเมตร ช่วงลาดพร้าวถึงพัฒนาการ เพื่อเร่งระบายรถในชั่วโมงเร่งด่วนช่วงเช้า แก้ไขปัญหาการจราจรแบบบูรณาการ

พลตำรวจตรีจิรพัฒน์ ภูมิจิตร รองผู้บัญชาการตำรวจนครบาล เปิดเผยว่า จากปัญหารถติด ช่วงรามอินทราถึงทางลงพระราม 9 ขาเข้าเมืองในชั่วโมงเร่งด่วนช่วงเช้า ซึ่งมีปริมาณการใช้รถ 8,000 คันต่อชั่วโมง ดังนั้น ตำรวจและการทางพิเศษ จะมีการเปิดให้วิ่งสวนเลน หรือ reversible Lane ระหว่าง 06.30-08.30 น. โดยให้เบี่ยงขวา บริเวณทางลงถนนลาดพร้าว ช่วงหน้าเซ็นทรัลเฟสติวัลอีสต์วิลล์ ก่อนจะเบี่ยงเข้าสู่เส้นทางปกติ ช่วงทางลงพัฒนาการ สำหรับผู้ที่จะลงพระราม 9 หรือเชื่อมทางพิเศษศรีรัชเข้าอโศกและศรีนครินทร์ จะไม่สามารถใช้จุดดังกล่าวได้ โดยการทดลองช่วงวันที่ 22-23 สิงหาคมที่ผ่านมา พบว่าท้ายแถวสั้นลง สะสมแค่ช่วงรามอินทรา จากปกติจะสะสมอยู่ที่สุขาภิบาล 5 เนื่องจากการเปิดให้วิ่งสวนเลนสามารถรองรับรถได้ถึง 1,200 คันต่อชั่วโมง ทำให้ผู้ใช้ที่จะไปพัฒนาการ สุขุมวิท อาจณรงค์ บางนา ดาวคะนอง เดินทางได้เร็วขึ้น


ด้านนายดำเกิง ปานขำ รองผู้ว่าการฝ่ายปฏิบัติการ การทางพิเศษแห่งประเทศไทย กล่าวว่า การเปิดช่องทางพิเศษครั้งนี้ ถือเป็นครั้งแรก ที่ให้วิ่งสวนเลน และมีระยะทางยาวมาก ดังนั้น การทางพิเศษแห่งประเทศไทยได้มีการออกข้อบังคับเจ้าพนักงาน ในการเปิดช่องทางพิเศษ พร้อมจัดเจ้าหน้าที่ ดูแลความปลอดภัยจุดเข้าและจุดออก พร้อมวางกรวยยางตลอดระยะทาง 5.7 กิโลเมตร โดยขอให้ผู้ใช้รถสังเกตป้ายสัญญาณจราจรแอลอีดีแบ่งช่องทาง และปฏิบัติตามป้ายเตือนต่าง ๆ ที่มีการติดตั้งไว้เป็นระยะ โดยจะเริ่มเปิดใช้อย่างเป็นทางการ ตั้งแต่วันที่ 3 กันยายน 2561